b'\n_START_ARTICLE_\nK\xc3\xbclmkapp\n_START_PARAGRAPH_\nK\xc3\xbclmkapp ehk k\xc3\xbclmik on k\xc3\xbclmuti, mida kasutatakse toiduainete hoidmiseks ja s\xc3\xa4ilitamiseks madalal temperatuuril._NEWLINE_K\xc3\xbclmkappide alaliigid on kombineeritud k\xc3\xbclmikud ja s\xc3\xbcgavk\xc3\xbclmikud. Kombineeritud k\xc3\xbclmikutes on v\xc3\xa4heldane s\xc3\xbcgavk\xc3\xbclmkamber (j\xc3\xa4\xc3\xa4kamber) k\xc3\xbclmkambri all v\xc3\xb5i kohal._NEWLINE_P\xc3\xbcsivalt madala temperatuuri hoidmiseks eemaldatakse (s\xc3\xbcgav)k\xc3\xbclmkambrist \xc3\xbcleliigne soojus. Seda on v\xc3\xb5imalik teha mitmel p\xc3\xb5him\xc3\xb5ttel, kuid majapidamisk\xc3\xbclmikutes on \xc3\xbcldiselt kasutusel aurukompressoriga jahutusseadmed ehk aurukopressork\xc3\xbclmutid. Seda t\xc3\xbc\xc3\xbcpi seadmeid hakati tootma juba 1930. aastail.\n_START_SECTION_\nAurukompressork\xc3\xbclmuti t\xc3\xb6\xc3\xb6p\xc3\xb5him\xc3\xb5te\n_START_PARAGRAPH_\nK\xc3\xbclmkambri jahutamiseks kantakse sealt soojust v\xc3\xa4lja niisuguse vedeliku abil, mis aurustub juba v\xc3\xa4ga madalal temperatuuril. Seda ainet, mille vahendusel soojus \xc3\xbcle kandub, nimetatakse k\xc3\xbclmutusagensiks ehk k\xc3\xbclmaaineks. Aurukompressork\xc3\xbclmutis aurustab k\xc3\xbclmaainena toimivat vedelikku soojus, mis tuleb k\xc3\xbclmkambri \xc3\xb5hust, selle tulemusena temperatuur kambris langeb._NEWLINE_K\xc3\xbclmaainena kasutatakse m\xc3\xb5nikord isobutaani; see asendab alates 1994. aastast keskkonnaohtlikke k\xc3\xbclmaaineid, sealhulgas freooni. Isobutaan aurustub normaalr\xc3\xb5hul (760 mm Hg) \xe2\x80\x9311,7 \xc2\xbaC juures: R\xc3\xb5hu alandamisel, s.t alar\xc3\xb5hu tekitamisel alaneb \xc3\xbchtlasi aurustumistemperatuur (n\xc3\xa4iteks 400 mm Hg korral umbes 30 miinuskraadini). Isobutaan on tuleohtlik, kuid selle kogus on k\xc3\xbclmikus v\xc3\xa4ga v\xc3\xa4ike \xe2\x80\x93 15\xe2\x80\x9370 g._NEWLINE_Igas kompressioonk\xc3\xbclmutis on kompressor (kokku ehitatud elektriajamiga), jahuti (kondensaator), drosselventiil ja aurusti. Elektrimootoriga k\xc3\xa4itatav kompressor paneb k\xc3\xbclmaaine seadmes ringlema. K\xc3\xbclmaaine saabub kompressorisse k\xc3\xbclmkambris paiknevast aurustist. Kompressor surub k\xc3\xbclmaaine auru kokku sedav\xc3\xb5rd, et selle temperatuur t\xc3\xb5useb umbes +50 kraadini (kompressori k\xc3\xa4itamiseks antav elektrienergia muundub siin soojuseks). Kokkusurutud aur l\xc3\xa4bib jahuti (kondensaatori), milleks on mitmemeetrine siugtoru kapi tagaseinal, v\xc3\xa4ljaspool k\xc3\xbclmkambrit. Jahutis k\xc3\xbclmaaine kondenseerub (muutub vedelikuks), andes seejuures \xc3\xbcmbritsevasse ruumi \xc3\xa4ra k\xc3\xbclmkambrist eemaldatud ja kompressorist saadud soojuse ning torust v\xc3\xa4ljub vedelik, mis on jahtunud 15\xe2\x80\x9320 kraadi v\xc3\xb5rra. See vedelik surutakse l\xc3\xa4bi drosselventiili \xe2\x80\x93 pika peenikese toru. Drosselist k\xc3\xbclmkambri j\xc3\xa4medamasse aurustitorusse v\xc3\xa4ljumisel vedeliku r\xc3\xb5hk j\xc3\xa4rsult alaneb, mille tulemusena toimub osaline aurustumine. L\xc3\xb5plikult aurustub k\xc3\xbclmutusvedelik aurustis soojuse arvel, mis tuleb k\xc3\xbclmkambrist l\xc3\xa4bi aurusti soojusvahetuspinna._NEWLINE_J\xc3\xa4\xc3\xa4kambriga k\xc3\xbclmiku aurusti on kaheosaline, kusjuures suurem osa aurustipinnast paikneb s\xc3\xbcgavk\xc3\xbclma poolel.\n_START_SECTION_\nTermoregulaator\n_START_PARAGRAPH_\nK\xc3\xbclmiku iseloomulik element on termoregulaator ehk temperatuurirelee (termostaat), mis hoiab temperatuuri k\xc3\xbclmikus etteantud piires. Termostaat koosneb aurusti l\xc3\xa4hedal asetsevast temperatuuritajurist, kapillaartorust, l\xc3\xb5\xc3\xb5tsikust ja reguleerimisnupuga l\xc3\xbclitusseadisest, mis omakorda koosneb elektrikontaktidest ja temperatuuri seadel\xc3\xbclist. Termostaat l\xc3\xbclitab kompressori v\xc3\xa4lja, kui k\xc3\xbclmiku sisetemperatuur on alanenud 0..7 kraadini (olenevalt regulaatori asendist ja kapi t\xc3\xbc\xc3\xbcbist). S\xc3\xbcgavk\xc3\xbclmiku kompressor l\xc3\xbclitatakse v\xc3\xa4lja 16...20 miinuskraadi juures._NEWLINE_Kombineeritud k\xc3\xbclmikul v\xc3\xb5ib olla kummagi kambri jaoks eraldi kompressor ja termoregulaator. Niisugune kahe regulaatoriga k\xc3\xbclmkapp on eriti kohane paigutamiseks k\xc3\xb6etavasse ruumi, kus ainu\xc3\xbcksi k\xc3\xbclmkambri termostaat ei suuda s\xc3\xbcgavk\xc3\xbclmaosa temperatuuri k\xc3\xbcllalt madalal hoida. Termostaat v\xc3\xb5ib l\xc3\xbclitada ka v\xc3\xa4ikest ventilaatorit, mis aurusti juurest k\xc3\xbclma \xc3\xb5hku puhudes tagab \xc3\xbchtlase temperatuuri kogu kambri mahus._NEWLINE_Elektrooniline juhtimiss\xc3\xbcsteem reguleerib jahutust ja k\xc3\xbclmutust kapi eri osades temperatuuriandurite abil. Sulatamist mittevajavas (No-Frost, Frost-Free) j\xc3\xa4\xc3\xa4kambrist eemaldub niiskus koos ventilaatori abil ringlema pandud \xc3\xb5huga. Kallitel kappidel on moodulid, et l\xc3\xbclitada kapp nutikodu s\xc3\xbcsteemi ja juhtida kapi re\xc5\xbeiime n\xc3\xa4iteks mobiiltelefoni teel.\n_START_SECTION_\nEnergiaklassid\n_START_PARAGRAPH_\nKuna k\xc3\xbclmik on pidevalt elektriv\xc3\xb5rku \xc3\xbchendatud, moodustab aastane elektrikulu \xc3\xbcldisest kodutarbimusest keskmiselt 5\xe2\x80\x938%, s\xc3\xbcgavk\xc3\xbclmikul isegi kuni 15%. Energiatarvet iseloomustavad energiaklassid (vt Energiam\xc3\xa4rgis)._NEWLINE_Praegusajal toodetavad k\xc3\xbclmikud kuuluvad k\xc3\xb5ik A-klassi, mille sees eristatakse omakorda klasse t\xc3\xa4hisega A+, A++ ja A+++. Viimased on eriti energias\xc3\xa4\xc3\xa4stlikud (v\xc3\xb5ivad tarbida aastas isegi alla 200 kWh).'